Uz 05.07.2019. Nr.111.9/5-30-13/19

**Latvijas Republikas Saeimas**

**Izglītības, kultūras un zinātnes komisijai**

*Par likumprojekta "Grozījumi likumā "Par kultūras pieminekļu aizsardzību"" (Nr.199/Lp13) virzību*

Ministru kabinetā saņemta Saeimas Izglītības, kultūras un zinātnes komisijas 2019.gada 5.jūlija vēstule Nr.111.9/5-30-13/19, kurā, ņemot vērā, ka likumprojekts "Grozījumi likumā "Par kultūras pieminekļu aizsardzību"" (reģ. Nr. 199/Lp.13) (turpmāk – projekts) ir bijis saskaņots Ministru kabinetā atbilstoši Ministru kabineta 2009.gada 7.aprīļa noteikumos Nr.300 "Ministru kabineta kārtības rullis" (turpmāk – noteikumi Nr.300) noteiktajā kārtībā, bet Saeimas Izglītības, kultūras un zinātnes komisijas sēdēs tiek pausti pretrunīgi ministriju viedokļi, lūgts sniegt skaidrojumu par šādiem jautājumiem.

1. Vai projektā paredzētais regulējums nerada papildu funkciju Nacionālā kultūras mantojuma pārvaldei (turpmāk – Pārvalde). Ja rada, tad vai šīs papildu funkcijas izpildei ir paredzēts papildu valsts budžeta finansējums?
2. Kādā termiņā nepieciešams sagatavot visu valsts aizsargājamo kultūras pieminekļu apgrūtināto teritoriju un objektu ģeotelpiskos datus un vai Pārvalde ar tās rīcībā esošajiem resursiem šo uzdevumu spēs veikt?

Informēju, ka projekts atbilstoši noteikumos Nr.300 noteiktajai kārtībai tika izsludināts Valsts sekretāru sanāksmē 2017.gada 6.aprīlī (prot.Nr. 21, VSS-388) vienlaikus ar vēl četriem likumprojektiem. Projekts tika virzīts vienotā paketē ar likumprojektiem "Grozījumi Nekustamā īpašuma valsts kadastra likumā", "Grozījumi likumā "Par nekustamā īpašuma ierakstīšanu zemesgrāmatās", "Grozījumi Zemesgrāmatu likumā", kuru izstrādes mērķis bija nekustamā īpašuma reģistrācijas procesu pārskatīšana, lai mazinātu administratīvo slogu personām, samazinot administratīvās izmaksas un institūciju apmeklējumu skaitu, mazinātu informācijas sistēmu datu nesakritības, nodrošinot datu aktualitāti un nodalītu Valsts zemes dienesta un zemesgrāmatu nodaļu (šobrīd rajona (pilsētas) tiesu) kompetenci attiecībā uz nekustamo īpašumu datu reģistrāciju. Likumprojektu paketē ietvertie likumprojekti paredzēja kompleksus risinājumus, lai atbilstoši noteiktajam atbildības sadalījumam nodrošinātu jaunu regulējumu attiecībā uz apgrūtinājumu ierakstīšanu un, nepieciešamības gadījumā, to dzēšanu, izslēdzot, ka dati Valsts vienotajā datorizētajā zemesgrāmatā un Nekustamā īpašuma valsts kadastra informācijas sistēmā (turpmāk – Kadastra informācijas sistēma) par apgrūtinājumiem atšķiras. Minētie četri likumprojekti ir Saeimā pieņemti 2018.gada oktobrī un stāsies spēkā 2019.gada 1.decembrī.

Pēc projekta izsludināšanas Valsts sekretāru sanāksmē institūcijas noteikumos Nr.300 noteiktajā termiņā sniedza atzinumus Tieslietu ministrijai. Iebildumus par projektu bija izteikušas Finanšu ministrija un Kultūras ministrija.

Finanšu ministrijas 2017.gada 21.aprīļa atzinumā Nr.A-TM-7/3258 izteiktiem iebildumiem galvenokārt bija tiesību normu un to satura precizējošs raksturs, kurus Tieslietu ministrija ņēma vērā un iestrādāja projektā. Kultūras ministrijas 2017.gada 3.maija atzinumā Nr.2.5-17/1053 izteikto iebildumu saturs bija vērsts uz projektā ietverto tiesību normu, projektam pievienotā sākotnējās ietekmes novērtējuma ziņojuma (anotācijas) un tajā atspoguļotās statistiskās informācijas precizēšanu, kurus Tieslietu ministrija ņēma vērā, precizējot projektu. Pēc atkārtotas precizētā projekta saskaņošanas iebildumus izteica vienīgi Finanšu ministrija attiecībā uz likumprojektos ietvertā regulējuma īstenošanai nepieciešamo finansējuma apjomu, kura aprēķini tika norādīti vienīgi likumprojektu "Grozījumi Zemesgrāmatu likumā" un "Grozījumi Nekustamā īpašuma valsts kadastra likumā" anotācijās Valsts vienotās datorizētās zemesgrāmatas un Kadastra informācijas sistēmas pielāgošanai, norādot, ka jautājums par papildu finansējuma piešķiršanu nevar tikt izskatīts likumprojekta "Par valsts budžetu 2018. gadam" sagatavošanas procesā, jo nav ietverts Tieslietu ministrijas sniegtajos prioritāro pasākumu pieteikumos. Par minēto Finanšu ministrijas iebildumu, likumprojektu pakete tika skatīta Ministru kabineta komitejas 2017.gada 4.decembra sēdē (prot. Nr.35). Ministru kabineta komitejā likumprojekti tika atbalstīti, uzdodot Tieslietu ministrijai iesniegt precizētos likumprojektus, paredzot likuma spēkā stāšanos 2019.gada 1.janvārī. Ministru kabinets 2018.gada 6.februārā sēdē (prot. Nr.7) atbalstīja likumprojektu kopu, tai skaitā projektu, iesniegšanai Saeimā. Papildus minētajam Ministru kabinets lūdza Saeimu projektu izskatīt vienlaikus ar pārējiem likumprojektu paketes likumprojektiem.

2018.gada 22.februārī projekts tika nodots Saeimas Izglītības, kultūras un zinātnes komisijai kā atbildīgajai komisijai, tomēr 12.Saeimas sasaukuma laikā tas netika izskatīts pirmajā lasījumā. Ņemot vērā, ka projekts ir saistīts ar likumprojektu paketi un savu aktualitāti joprojām nebija zaudējis, Tieslietu ministrija to iesniedza atkārtoti Ministru kabinetā, lūdzot atkārtoti iesniegt 13.Saeimā. Ministru kabinets atbalstīja projektu 2019.gada 8.janvārī (prot. Nr.1 24.).

Ņemot vērā to, ka projekts vairākkārt tika skatīts Ministru kabinetā, nevienā no tā izskatīšanas posmiem anotācijā netika lūgts iekļaut finansējumu Kultūras ministrijai (Pārvaldei) projektā iekļautā regulējuma īstenošanai, kā arī Kultūras ministrija un Pārvalde nebija izteikušas iebildumus par konkrēto regulējumu un norādījušas, ka tā īstenošanai būtu nepieciešams finansējums. Papildus minētajam jāuzsver, ka projekta anotācijā norādīts, ka projekta īstenošanas rezultātā administratīvais slogs un administratīvās izmaksas tautsaimniecībā samazināsies par 72 032 euro, jo apgrūtinājumi, kas noteikti uz likuma pamata turpmāk nebūs jāieraksta gan Kadastra informācijas sistēmā, gan zemesgrāmatā (kultūras pieminekļi). Tādējādi administratīvās izmaksas sabiedrības mērķgrupai samazināsies, jo nostiprinājuma lūgums zemesgrāmatā nebūs jāsniedz.

Izvērtējot Ministru kabinetā iesniegto projektu un tam pievienotajā anotācijā iekļauto pamatojumu, kā arī Saeimas Izglītības, kultūras un zinātnes komisijā iesniegtos institūciju viedokļus, ir būtiski uzsvērt, ka projektā iekļautais regulējums ir vērsts uz administratīvā sloga mazināšanu personām, kas ir svarīgs valsts pārvaldes sniegto pakalpojumu kvalitātes rādītājs.

Projekts paredz, ka nekustamā īpašuma objekta apgrūtinājums – valsts aizsargājamais kultūras piemineklis – pēc informācijas saņemšanas no Pārvaldes, turpmāk reģistrējams Kadastra informācijas sistēmā, nevis Valsts vienotajā datorizētajā zemesgrāmatā, kā līdz šim. Tas pamatots ar nepieciešamību nodalīt abās informācijas sistēmās uzturamos datus, vadoties no to rašanās pamata un institūciju kompetences attiecībā uz nekustamo īpašumu. Proti, Valsts zemes dienests apkopo informāciju par nekustamā īpašuma objekta apgrūtinājumiem (aizsargjoslas, apgrūtinātās teritorijas), kas maina objekta kadastrālo vērtību un nekustamā īpašuma nodokli un attiecas uz nekustamā īpašuma objektiem nevis uz īpašumiem. Tādējādi projektā iekļautais regulējums attiecībā uz apgrūtinājumu reģistrēšanu būtu atzīstams par efektīvāko ne tikai datu aktualitātes nodrošināšanas nolūkā, bet arī no iestāžu resursu efektīvas pārvaldīšanas viedokļa. Jāatzīmē, ka datu aktualizācija Kadastra informācijas sistēmā notiek iestāžu sadarbības ietvaros bez maksas. Likums "Par kultūras pieminekļu aizsardzību" kā speciālais likums vēsturiski neparedz Pārvaldes atbrīvojumu no kancelejas nodevas samaksas par nostiprinājuma izdarīšanu zemesgrāmatā. Līdz ar to, nereti zemesgrāmatā attiecīgā atzīme netika ierakstīta ierobežoto Pārvaldes finansiālo iespēju dēļ. Pieļaujams, ka minēto iemeslu dēļ 12.Saeimā Izglītības, kultūras un zinātnes komisija bija sagatavojusi likumprojektu "Grozījumi likumā "Par kultūras pieminekļu aizsardzību"" (Nr.1131/Lp12), kas tika pieņemts Saeimā 2018.gada 17.maijā, ar kuru tika grozīts likuma 7.pants, nosakot pienākumu nekustamā īpašuma īpašniekam nostiprināt zemesgrāmatā īpašuma tiesību aprobežojumu uz kultūras pieminekli, tādējādi pārliekot Pārvaldes pienākumu uz personu.

Tas apstāklis, ka informācijas sistēmu ietvaros institūcijas jau šobrīd apmainās ar to rīcībā esošo informāciju, lai nodrošinātu datu aktualitāti un pareizību, neiesaistot nekustamā īpašuma īpašnieku, arī norāda uz nepieciešamību pārskatīt šobrīd likumā "Par kultūras pieminekļu aizsardzību" iestrādāto datu aktualizācijas procesu attiecībā uz apgrūtinājumu – valsts aizsargājamais kultūras piemineklis.

Papildus minētajam jāuzver, ka projektā iestrādātais regulējums nodrošina Valsts vienotajā datorizētajā zemesgrāmatā jau ierakstīto apgrūtinājumu – valsts aizsargājamais kultūras piemineklis – pārņemšanu no vienas informācijas sistēmas otrā, tādējādi saglabājot to pēctecību, kā arī saglabā pastāvošo kārtību, kad kultūras pieminekļa atsavināšanas gadījumā zemesgrāmatu nodaļai (šobrīd rajona (pilsētas) tiesai) nepieciešams saskaņā ar Kadastra informācijas sistēmas datiem vai zemesgrāmatā izdarīto atzīmi pārliecināties par pirmpirkuma tiesību procedūras īstenošanas nepieciešamību.

Izvērtējot projekta izstrādes mērķi un ievērojot to, ka pēc būtības projektā viena informācijas sistēma (Valsts vienotā datorizētā zemesgrāmata) tiek aizstāta ar citu informācijas sistēmu (Kadastra informācijas sistēma), kurai saskaņā ar Tieslietu ministrijas 2019.gada 4.jūlija vēstulē Nr.1-11/2471 sniegto normatīvo aktu Kadastra informācijas sistēmas uzturēšanas jomā uzskaitījumu un tiesību normu izklāstu[[1]](#footnote-1) Pārvalde jau šobrīd nodrošina detalizētu tās kompetencē esošo informāciju par kultūras pieminekļiem no Valsts aizsargājamo kultūras pieminekļu reģistra Kadastra informācijas sistēmai, Ministru kabinets negūst pārliecību, ka projekts varētu pēc būtības mainīt Pārvaldei līdz šim normatīvajos aktos noteiktos pienākumus un uzdevumus informācijas sniegšanas jomā, jo Pārvaldei ir pienākums sniegt informāciju par kultūras pieminekļiem, tomēr konstatējama ierobežota iespēja sniegt precīzu grafisku informāciju par pieminekļu teritorijām.. Likuma "Par kultūras pieminekļu aizsardzību" 26.panta pirmajā daļā noteikts, ka Pārvalde ir kultūras ministra padotībā esoša tiešās pārvaldes iestāde, kas īsteno valsts kontroli kultūras pieminekļu aizsardzībā, veic kultūras mantojuma apzināšanu, izpēti un pieminekļu uzskaiti. Savukārt, minētā likuma 12.pantā noteikts, ka kultūras pieminekļu valsts uzskaite aptver pieminekļu apzināšanu un apsekošanu, to vēsturiskās, zinātniskās, mākslinieciskās, arhitektoniskās, arheoloģiskās, etnogrāfiskās vai citādas kultūras vērtības noteikšanu, to fiksāciju un izpēti, uzskaites dokumentu sagatavošanu, kā arī to iekļaušanu valsts informācijas sistēmā — Valsts aizsargājamo kultūras pieminekļu reģistrā. Valsts aizsargājamo kultūras pieminekļu reģistru uztur un pilnveido Pārvalde.

Atbilstoši Ministru kabineta 2004.gada 9.novembra noteikumos Nr.916 "Valsts kultūras pieminekļu aizsardzības inspekcijas nolikums" (turpmāk – noteikumi Nr.916) noteiktajai Pārvaldes kompetencei, tās funkcija ir pārzināt kultūras pieminekļus valstī, kuras izpildes nodrošināšanai tiek uzturēts Valsts aizsargājamo kultūras pieminekļu reģistrs.

Arī Ministru kabineta 2003.gada 26.augusta noteikumu Nr. 474 "Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu" (turpmāk – noteikumi Nr.474) 17.punktā noteikts, ka Valsts aizsargājamo kultūras pieminekļu reģistra uzturēšanu un izmantošanu nodrošina Pārvalde. Noteikumu Nr.474 16.punktā noteikts Valsts aizsargājamo kultūras pieminekļu reģistrā iekļaujamās informācijas apjoms par kultūras pieminekli, kas ietver arī tādus datus kā atrašanās vieta (nekustamam kultūras piemineklim – adrese, grupa, grunts, liters, zemes kadastra vienības apzīmējums, kustamam kultūras piemineklim – adrese). Minētie dati ir identiski tiem, kurus Pārvalde sniedz Valsts zemes dienestam atbilstoši Ministru kabineta 2012.gada 10.janvāra noteikumu Nr.47 "Noteikumi par kadastra informācijas sistēmas uzturēšanai nepieciešamās informācijas sniegšanas kārtību un apjomu" 11.punktā noteiktajiem.[[2]](#footnote-2)

Vienlaikus jāuzsver, ka atbilstoši noteikumu Nr.474 20.punktā noteiktajam informācija, kas iekļauta reģistrā, ir publiski pieejama (izņemot īpašnieka datus) un fiziskās un juridiskās personas to var saņemt par maksu (valsts un pašvaldību iestādes – bez maksas) saskaņā ar kultūras ministra apstiprinātu cenrādi.

Izvērtējot minētās tiesību normas, secināms, ka Pārvaldei ir pienākums ne vien veikt kultūras pieminekļu uzskaiti, bet arī nodrošināt minētās informācijas pieejamību ar mērķi nodrošināt kultūrvēsturiskā mantojuma saglabāšanu, kas ietver daudz plašāku pasākumu kopumu.

Ministru kabinets vērš uzmanību, ka Kadastra informācijas sistēmā tiek uzturēta informācija par valsts teritorijā esošajiem nekustamiem īpašumiem kā īpašuma objektu kopumu, zemes vienību, būvi, telpu grupu un zemes vienības daļu.[[3]](#footnote-3) Projektā ietvertais regulējums paredz pienākumu Pārvaldei sniegt informāciju par apgrūtinājumu – valsts aizsargājamais kultūras piemineklis, kas tiek noteikts būvēm un zemes vienībām. Tas neaptver kultūras pieminekļu teritorijas un to aizsardzības zonas, kuras minētas Kultūras ministrijas 2019.gada 7.jūnija vēstulē Nr.2.4‑3/1134 saistībā ar Apgrūtināto teritoriju informācijas sistēmas likuma noteikto regulējumu un tā īstenošanai nepieciešamo finansējumu.

Projektā nav noteikts termiņš, ņemot vērā to, ka šis process īstenojams pakāpeniski, kārtojot datus ne vien Kadastra informācijas sistēmā, bet arī Valsts vienotajā datorizētajā zemesgrāmatā, pārskatot tur ierakstīto nekustamo īpašumu objektu apgrūtinājumus. Šāds risinājums izvēlēts, ņemot vērā arī valsts budžeta iespējas un nepieciešamo programmatūras izstrādi, lai Kadastra informācijas sistēmā varētu reģistrēt apgrūtinājumu – valsts aizsargājamais kultūras piemineklis. Ar projektu tiek izslēgtas normas attiecībā uz apgrūtinājuma – kultūras pieminekļa statuss – ierakstīšanu zemesgrāmatā. Līdz ar to, pēc likumprojekta spēkā stāšanās zemesgrāmatā nav ierakstāma atzīme par tiesību aprobežojumu, kas saistīts ar nekustamā īpašuma atzīšanu par kultūras pieminekli. Savukārt, kā to paredz projekta 5.pants par pārejas noteikumu papildināšanu, zemesgrāmatu nodaļa (šobrīd rajona (pilsētas) tiesa) atzīmi par tiesību aprobežojumu, kas saistīts ar nekustamā īpašuma atzīšanu par kultūras pieminekli, dzēš pēc programmatūras, kas nodrošina šī apgrūtinājumu reģistrāciju Kadastra informācijas sistēmā, izstrādes, izskatot uz konkrēto nekustamo īpašumu iesniegto nostiprinājuma lūgumu. Minētais risinājums nodrošina ne vien pakāpenisku datu sakārtošanu, bet arī iespēju to veikt institūcijām pieejamo valsts budžeta līdzekļu ietvaros.

Attiecībā uz jautājumu par termiņu, kādā nepieciešams sagatavot visu valsts aizsargājamo kultūras pieminekļu apgrūtināto teritoriju un objektu ģeotelpiskos datus, norādāms, ka noteikumos Nr.916 Pārvaldei noteikta virkne uzdevumu, kas saistīti ar lēmumu pieņemšanu, kas skar kultūras pieminekļu teritorijas un to aizsardzības zonas. Vērtējot normatīvajos aktos Pārvaldei noteiktos uzdevumus secināms, ka Pārvaldes funkciju nodrošināšanai, tai ir precīzi jāpārzina kultūras pieminekļu teritorijas un to aizsardzības zonas.

Vienlaikus, izvērtējot Kultūras ministrijas paustās bažas par likuma "Par kultūras pieminekļu aizsardzību" 14.panta trīspadsmitās daļas izslēgšanu no likuma, Ministru kabinets uzklausot gan Tieslietu ministrijas, gan Kultūras ministrijas viedokli piekrīt, ka, izslēdzot minēto tiesību normu, likumā vairs nebūs noteikta prasība noteikt precīzas kultūras pieminekļu teritoriju un aizsardzības zonu robežas. Tādējādi, lai saglabātu minēto likuma prasību attiecībā uz kultūras pieminekļu teritoriju precizitāti, plānots likuma 14.panta trīspadsmito daļu izteikt jaunā redakcijā un papildināt projektu ar jaunu pārejas noteikumu punktu, paredzot, ka turpmāk kultūras pieminekļu teritoriju grafiskas robežas nosaka Pārvalde piecu gadu periodā piešķirto valsts budžeta līdzekļu ietvaros. Precizētās projekta redakcijas tiks iesniegtas kā priekšlikumi projektam uz otro lasījumu.

Ievērojot, ka kopējais kultūras pieminekļu objektu skaits, kuru robežas nepieciešams precīzi noteikt ir 3000, kas ir trešā daļa no visiem kultūras pieminekļiem, Kultūras ministrija ir sniegusi finanšu aprēķinus par finansējumu, kas nepieciešams precīzas to teritorijas instrumentālai uzmērīšanai, kas sastāda 754 993,30 euro.

Papildu finansējumu Pārvaldei tās funkciju pilnvērtīgai nodrošināšanai Kultūras ministrija pieprasīs, iesniedzot prioritāro pasākumu pieteikumu ietvaros priekšlikumu par papildu nepieciešamā finansējuma piešķiršanu.

Vienlaikus jāuzsver, ka tādā veidā varētu tikt izpildīts arī Apgrūtināto teritoriju informācijas sistēmas likumā nostiprinātais princips, ka visi apgrūtinājumus izraisošie objekti (būves, zemes vienības) un apgrūtinātās teritorijas ir reģistrētas Apgrūtināto teritoriju informācijas sistēmā un Pārvaldei noteiktais pienākums sniegt datus par valsts aizsargājamām kultūras pieminekļu teritorijām un to aizsargjoslām (aizsardzības zonām), attiecībā uz objektiem sniedz datus par valsts aizsargājamiem kultūras pieminekļiem un to robežām. Datu sniedzējiem datu iesniegšanai tika noteikti vairāki termiņi, no kuriem vēlākais bija 2017.gada 31.decembris.

Ņemot vērā minēto, Ministru kabinets aicina Saeimas Izglītības, kultūras un zinātnes komisiju atbalstīt projekta virzību izskatīšanai pirmajā lasījumā.

**Dokuments parakstīts ar drošu elektronisko parakstu un satur laika zīmogu**

Ministru prezidents A.K.Kariņš

*Reizina 67046137*

1. Ministru kabineta 2012.gada 10.aprīļa noteikumu Nr. 263 "Kadastra objektu reģistrācijas un datu aktualizācijas noteikumi" 88.2., 108.2. 108.3., 110.2. un 110.3 apakšpunkts; Ministru kabineta 2012.gada 10.janvāra noteikumu Nr.47 "Noteikumi par kadastra informācijas sistēmas uzturēšanai nepieciešamās informācijas sniegšanas kārtību un apjomu" 11.punkts; [↑](#footnote-ref-1)
2. Pārvalde no Valsts aizsargājamo kultūras pieminekļu reģistra Valsts zemes dienestam elektroniskā veidā sniedz šādas ziņas par valsts un vietējas nozīmes kultūras pieminekļiem: (zemes vienības, būves vai telpu grupas kadastra apzīmējums; atrašanās vieta (adrese); kultūras pieminekļa vērtības grupa; kultūras pieminekļa tipoloģiskā grupa; nekustamā īpašuma objekta apgrūtinājuma kods; kultūras pieminekļa statusa noteikšanas datums; kultūras pieminekļa valsts aizsardzības numurs; kultūras pieminekļa nosaukums. [↑](#footnote-ref-2)
3. Nekustamā īpašuma valsts kadastra likums 1.panta 6.punkts, 3.panta pirmā daļa, [↑](#footnote-ref-3)